Толгуров Зейтун Хьэмит и къуэр
Къэбэрдей-Балъкъэрым и цIыхубэм хьэщIыныгъэшхуэ ягъуэтащ. ЩIышылэм и 23-м дунейм ехыжащ щIэныгъэлI, тхакIуэ, КъБР-м литературэмкIэ и къэрал саугъэтым и лауреат, КъБР-м щIэныгъэмкIэ щIыхь зиIэ и лэжьакIуэ Толгуров Зейтун Хьэмит и къуэр.
Балъкъэр тхакIуэ, литературэдж, филологие щIэныгъэхэм я доктор, профессор Толгуров Зейтун Хьэмит и къуэр 1939 гъэм щэкIуэгъуэм и 23-м КъБАССР-м хыхьэ Iуащхьэмахуэ районым и Былым къуажэм къыщалъхуащ.
1957 гъэм хэкум къигъэзэжа нэужь, Толгуров Зейтун КъБКъУ-м тхы- дэмрэ филологиемкIэ и факультетым и урыс-балъкъэр къудамэм щIэтIысхьэри фIы дыдэу къиухащ. 1962 гъэм и гъатхэпэм щегъэжьауэ 1963 гъэм и щэкIуэгъуэ мазэм нэсыху ар «Коммунизмге жол» газетым и литературэ лэжьакIуэу щытащ. 1967 гъэм абы щIэныгъэхэм я кандидатым и диссертацэр пхигъэкIащ.
1978 гъэм щегъэжьауэ 1984 гъэм и дыгъэгъазэ мазэм нэсыху КъБКъУ-м литературэмкIэ и кафедрэм и унафэщIу щытащ. 1992 гъэм КъБКъУ-м урыс литературэмкIэ и кафедрэм и профессорым и къулыкъур къратащ. 1998 — 2007 гъэхэм Толгуров Зейтун КъБКъУ-м балъкъэрыбзэмрэ литературэмкIэ и кафедрэм и унафэщIу, 2009 гъэм щегъэжьауэ Урысейм ЩIэныгъэхэмкIэ и академием и Къэбэрдей-Балъкъэр щIэныгъэ центрым Гуманитар къэхутэныгъэхэмкIэ и институтым балъкъэр литературэмкIэ и секторым и унафэщIу щытащ.
Литературоведенэмрэ художественнэ творчествэмкIэ лэжьыгъэшхуэ зэрыригъэкIуэкIам папщIэ 1989 гъэм абы къратащ КъБАССР-м и Совет Нэхъыщхьэм и Президиумым и ЩIыхь тхылъыр. 1994 гъэм «Типчак щIыху» романым папщIэ Къэбэрдей-Балъкъэр Республикэм и Къэрал саугъэтыр къыхуагъэфэщащ.
Толгуров Зейтун илъэс куэдкIэ IэкIуэлъакIуэу лэжьащ, щIэныгъэ Iуэхури литературэ творчествэри зэдихьу. Абы щIэныгъэ тхыгъэу 300-м щIигъу, монографиеу, балъкъэр литературэр курыт еджапIэхэмрэ вузхэмрэ зэрыщрагъэдж методикэ тхылъу 16 къыдигъэкIащ, лъэпкъ литературэр джыным, эстетикэ гупсысэм зэрыщыту Кавказ Ищхъэрэм зыщегъэужьыным куэд хищIыхьащ. Толгуров Зейтун и унафэм щIэту кан- дидат диссертацэу 14, доктор диссертацэу 3 пхагъэкIащ.
Зи зэфIэкIыр нэрылъагъу щIэныгъэлI, литературэдж, критик, балъкъэр тхакIуэ цIэрыIуэ Толгуров Зейтун Хьэмит и къуэр Урысей Федерацэм щыпсэу лъэпкъхэм я литературэм, дунейпсо литературэм фIыуэ щыгъуазэт. КъэхутакIуэ IэкIуэлъакIуэм, прозаикым Кавказ Ищхъэрэм и мызакъуэу абы и щIыбкIи пщIэшхуэ щиIэт.
Толгуров Зейтун и творчествэр балъкъэр литературэм напэкIуэцI щхьэхуэу хэуващ. Абы и Iэдакъэм рассказхэр, фельетонхэр, повестхэр, романхэр къыщIэкIащ. Абыхэм ящыщ куэд урысыбзэкIэ зэра-дзэкIащ («Удз плъыжьхэр») (1975 гъэ), «Эрирей» (1975 гъэ), «Пщэдэлъ хужь» (1982 гъэ), «Вагъуэ зэшибл» (1988 гъэ).
КъэхутакIуэ емызэшыж, тхакIуэ Iэзэ Толгуров Зейтун щIэныгъэми твор-чествэми IэкIуэлъакIуэу икIи ерыщу елэжьырт. Абы и гъащIэ псор лъэпкъ литературэм хуэгъэпсауэ щытащ икIи абы и художественнэ тхыгъэхэмрэ щIэныгъэ лэжьыгъэхэмрэ сытым дежи щIэупщIэ зэраIэнум шэч хэлъкъым.
Толгуров Зейтун Хьэмит и къуэр дэ зэи тщыгъупщэнкъым.
КIуэкIуэ Ю. А., Егоровэ Т. Б., Мусуков А. ТI., Къуэдзокъуэ М. М., Канунников В. А., Алэкъей А. М., Аттаев Ж. Ж., Уянаев К. Хь.-М., Ацкъан Р. Хь., Берд Хь. А., Беппаев М. А., Беппаев С. У., Битокъу В. М., Бозий Н. М., Вэрокъуэ В. Хъ., Геляхов А. С., Гузеев Ж. М., Гуртуев Э. Б., Дадэ М. А., Дзэмыхь Къ. ФI., Додуев А. Т., Емуз Н. Гъу., Жанатаев С. А., Зумакулов Б. М., Зумакуловэ Т. М., Иуан П. М., Къэрмокъуэ Хь. М., Клевцов М. М., Котляровэ М. А., Къумахуэ М. Л., Мэзыхьэ Б. Б., Малкандуев Хь. Хь., Моттаевэ С. М., Мыкъуэжь А. Хь., Нэхущ З. А., Опрышкэ О. Л., Пащты Б. С., Созаев А. С., Сэхъурокъуэ Хь. Хь., Тау П. Къ., Тхьэгъэзит З. М., Федченкэ Л. М., Фырэ Р. Б., Фырэ М. Д., ХьэкIуащэ А. Хь., Хьэщхъуэжь А. Б., ХьэфIыцIэ М. М., Улаков М. З., Ефэнды Дж. Къ.
